KIRJALLINEN KYSYMYS E-1348/02 esittäjä(t): Concepció Ferrer (PPE-DE) komissiolle. Toimet riskipääoman edistämiseksi.



Virallinen lehti nro 229 E , 26/09/2002 s. 0208 - 0209



KIRJALLINEN KYSYMYS E-1348/02 esittäjä(t): Concepció Ferrer (PPE-DE) komissiolle (13. toukokuuta 2002) Aihe: Toimet riskipääoman edistämiseksi Riskipääoma on huomattava yritysten innovaatioiden edistäjä avoimessa, kilpailuun perustuvassa taloudessa. Mihin toimenpiteisiin komissio on tämän takia ryhtynyt tai aikoo ryhtyä edistääkseen asianmukaisesti eurooppalaista riskipääomajärjestelmää, kannustaakseen yritysten perustamista ja luodakseen näin enemmän työpaikkoja? Erkki Liikasen komission puolesta antama vastaus (14. kesäkuuta 2002) Komissio on arvoisan parlamentin jäsenen kanssa yhtä mieltä riskipääoman merkityksestä innovoinnille, kasvulle ja työpaikkojen luomiselle. Huhtikuussa 1998 antamassaan tiedonannossa Le capital-investissement: Clé de la création d'emplois dans l'UE (Riskipääoma: Avain työpaikkojen luomiseen Euroopan unionissa) komissio kartoitti tehokkaiden riskipääomamarkkinoiden kehitystä estävät tekijät Euroopassa ja ehdotti riskipääomaa koskevassa toimintasuunnitelmassa erilaisia toimenpiteitä näiden esteiden poistamiseksi. Maaliskuussa 2000 Lissabonissa, maaliskuussa 2001 Tukholmassa ja maaliskuussa 2002 Barcelonassa kokoontunut Eurooppa-neuvosto pyysi toteuttamaan riskipääomaa koskevan toimintasuunnitelman kokonaisuudessaan vuoteen 2003 mennessä. Riskipääomaa koskevan toimintasuunnitelman täytäntöönpanon edistymistä koskevaa kolmatta raporttia(1) käsiteltiin parlamentissa (esittelijä Peter Skinner), ja päätöslauselma hyväksyttiin parlamentin täysistunnossa huhtikuussa 2002. Riskipääomaa koskevassa toimintasuunnitelmassa ehdotettu strategia yhteisön riskipääomamarkkinoiden kehittämiseksi käsittää kolme pääaluetta: (i) markkinoiden yhdentämistoimenpiteet, (ii) rakenneuudistustoimenpiteet lainsäädännöllisten esteiden ja veroesteiden poistamiseksi sekä (iii) yrittäjyyskulttuurin edistämistoimenpiteet. Vastuu toiminnasta näillä politiikan osa-alueilla jakautuu vaihtelevassa määrin yhteisölle ja jäsenvaltioille. Kuten riskipääomaa koskevan toimintasuunnitelman täytäntöönpanon edistymistä koskevassa kolmannessa raportissa korostetaan, asiaa edistetään luomalla asianmukainen sääntelykehys riskipääomamarkkinoiden kehittämiselle. Rahoituspalvelujen toimintasuunnitelmaan kuuluvien toimien lisäksi, jotka liittyvät myös riskipääomaa koskevan toimintasuunnitelman täytäntöönpanoon, jäsenvaltiot ovat toteuttaneet useita uudistuksia kansallisella tasolla. Näitä toimia uusien ja innovatiivisten yritysten luomista ja tukemista edistävän toimintaympäristön luomiseksi täydennetään julkisella rahoituksella, joka rajoitetaan markkinoiden tunnistettavien toimintaongelmien ratkaisemiseen. Esimerkiksi kasvua ja työllisyyttä koskeva aloite (19982000) (neuvoston päätös 98/347/EY(2)) ja monivuotinen ohjelma yritysten ja yrittäjyyden, erityisesti pienten ja keskisuurten yritysten (pk-yritykset), hyväksi (20012005) (neuvoston päätös 2000/819/EY(3)) sisälsivät toimenpiteitä riskipääoman saatavuuden parantamiseksi yhteisössä. Tärkein niistä oli Euroopan teknologiaohjelman (ETF) käynnistysjärjestelmä. Euroopan teknologiaohjelman (ETF) käynnistysjärjestelmää hallinnoi komission puolesta Euroopan investointirahasto (EIR), ja järjestelmässä tehdään sijoituksia alalle erikoistuneisiin riskipääomarahastoihin, erityisesti siemenrahastoihin, pieniin rahastoihin, alueellisesti toimiviin rahastoihin tai tiettyihin aloihin tai teknologian osa-alueisiin keskittyviin rahastoihin taikka pääomasijoitusrahastoihin, jotka rahoittavat tutkimuksesta ja teknologisesta kehittämisestä (TTK) saatujen tulosten hyödyntämistä. Euroopan investointirahastosta (EIR) tuli osa Euroopan investointipankin (EIP) ryhmää vuonna 2000, ja se sijoittaa myös omia varojaan ja EIP:n varoja riskipääomakohteisiin. Viime vuosina siitä on tullut yksi tärkeimmistä toimijoista yhteisön riskipääomamarkkinoilla. Koska alku- ja varhaisvaiheen rahoitukseen liittyy suuria riskejä, tukea annetaan yhteisön talousarviosta, kun taas EIR:n ja EIP:n omia varoja käytetään vähemmän riskialttiisiin myöhemmän vaiheen sijoituksiin. Lisäksi Euroopan aluekehitysrahaston (EAKR) suuntaviivoissa vuosiksi 20012005 annetaan mahdollisuus alueellisten riskipääomarahastojen osarahoitukseen tukea saavilla alueilla. Ottaen huomioon suunnitellut toimet komissio aikoo piakkoin esittää arvion kasvua ja työllisyyttä koskevasta aloitteesta. Lokakuussa 2002 komissio esittää lisäksi riskipääomaa koskevan toimintasuunnitelman täytäntöönpanon edistymistä koskevan neljännen raporttinsa sekä ennen vuoden 2002 loppua raportin yksityisten pääomasijoittajien (business angels) toimintaan liittyvistä parhaista käytänteistä. Lisäksi rahoituspalvelujen toimintasuunnitelman asteittainen täytäntöönpano vuoteen 2005 mennessä auttaa osaltaan palauttamaan sijoittajien luottamusta riskipääomamarkkinoihin, ja sen pitäisi vaikuttaa myönteisesti riskipääoman saatavuuteen Euroopassa kasvattamalla likviditeettiä Euroopan pääomamarkkinoilla. (1) KOM(2001) 605 lopullinen. (2) 98/347/EY: Neuvoston päätös, tehty 19 päivänä toukokuuta 1998, innovatiivisille ja työpaikkoja luoville pienille ja keskisuurille yrityksille (pk-yrityksille) tarkoitetuista rahoitustukitoimenpiteistä Kasvua ja työllisyyttä koskeva aloite EYVL L 155, 29.5.1998. (3) 2000/819/EY: Neuvoston päätös, tehty 20 päivänä joulukuuta 2000, monivuotisesta ohjelmasta yritysten ja yrittäjyyden, erityisesti pienten ja keskisuurten yritysten (pk-yritykset), hyväksi (20012005) EYVL L 333, 29.12.2000.